U-I-255/98
Natisni
Opravilna št.:
U-I-255/98
Datum odločitve:
16. 7. 1998
Objavljeno:
OdlUS VII, 153
ECLI:
ECLI:SI:USRS:1998:U.I.255.98
Akt:
Zakon o policiji (Uradni list RS, št. 49/98) (ZPol), 49. čl.
Izrek:
Pobuda za oceno ustavnosti prve alinee prvega odstavka 49. člena Zakona o policiji se zavrže.
Evidenčni stavek:
Pobudnik ne izkazuje pravnega interesa, ker izpodbijani zakon v času vložitve pobude še ni začel veljati in tako še ni mogel posegati v pobudnikov pravni položaj.
Geslo:
Pravni interes kot procesni pogoj za začetek postopka pred Ustavnim sodiščem na podlagi pobude.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Evrin Dokič, Piran
Datum vloge:
8. 7. 1998
Vrsta odločitve:
sklep
Vrsta rešitve:
zavrženje
Dokument:
US19037
Dokument v PDF obliki:
U-I-255-98.pdf
65 KB
Prenesite datoteko
U-I-255/98
16.7.1998
S K L E P
Ustavno sodišče je v postopku za preizkus pobude Ervina Dokiča iz Pirana na seji dne 16. julija 1998
s k l e n i l o:
Pobuda za oceno ustavnosti prve alinee prvega odstavka 49. člena Zakona o policiji (Uradni list RS, št. 49/98) se zavrže.
O b r a z l o ž i t e v
1. Pobudnik je dne 7.7.1998 vložil pobudo za oceno ustavnosti v izreku tega sklepa navedene določbe Zakona o policiji (v nadaljevanju: ZPol), ki dovoljuje uporabo ukrepa tajnega opazovanja in sledenja z uporabo tehničnih sredstev za dokumentiranje na podlagi odobritve generalnega direktorja policije. Pobudnik zatrjuje, da je izpodbijana določba v nasprotju z drugim odstavkom 37. člena in tretjim odstavkom 15. člena Ustave, posega pa da tudi v pravice iz 29. člena Ustave.
Meni, da izpodbijana določba omogoča neomejeno zlorabo pravice do človekove telesne in duševne celovitosti, zasebnosti in osebnostnih pravic, ker da daje izvršilni veji oblasti možnost, da brez sodnega nadzora posega v te pravice. Določba je po mnenju pobudnika tudi v nasprotju z zahtevo Ustave po zakonski določnosti tega ukrepa in v nasprotju z načelom sorazmernosti.
2. Pobudnik utemeljuje svoj pravni interes za vložitev pobude z navedbo, da je bil po svojem viru opozorjen, da je sam kot odvetnik že predmet tajnega opazovanja in sledenja zaradi zastopanja stranke v kazenskem postopku pred Okrožnim sodiščem v Novi Gorici.
3. Po določbi prvega odstavka 24. člena Zakona o Ustavnem sodišču (Uradni list RS, št. 15/94) lahko vsakdo da pisno pobudo za začetek postopka, če izkaže svoj pravni interes. Ta je po določbi drugega odstavka tega člena podan, če predpis, katerega oceno pobudnik predlaga, neposredno posega v njegove pravice, pravne interese oziroma pravni položaj.
4. ZPol je bil objavljen v Uradnem listu RS dne 3.7.1998, veljati pa začne 15 dan po objavi, to je dne 18.7.1998. Pobudnik je vložil pobudo dne 7.7.1998, torej še preden je ZPol začel veljati. Že iz samih navedb, s katerimi pobudnik utemeljuje pravni interes, izhaja, da izpodbijani predpis še ni mogel posegati v njegov pravni položaj. Ukrep tajnega opazovanja in sledenja, ki naj bi se po pobudnikovih navedbah zoper njega v času vložitve pobude že izvajal, ni mogel imeti podlage v izpodbijanem predpisu, saj ta v času vložitve pobude še niti ni začel veljati. Podlaga za odreditev tega ukrepa je bila zato lahko v veljavnih predpisih, bodisi v Zakonu o kazenskem postopku (Uradni list RS, št. 63/94), bodisi v Zakonu o notranjih zadevah (Uradni list SRS, št. 28/80, 38/88, 27/89 in Uradni list RS, št. 19/91, 4/92, 58/93 in 87/97).
5. Ker izpodbijana določba ZPol ne posega v pobudnikov pravni položaj, je Ustavno sodišče pobudo zavrglo.
6. Ustavno sodišče je sprejelo ta sklep na podlagi 25. člena Zakona o Ustavnem sodišču v sestavi: predsednik dr. Lovro Šturm ter sodnici in sodniki dr. Miroslava Geč - Korošec, dr. Peter Jambrek, dr. Tone Jerovšek, mag. Matevž Krivic, Franc Testen, dr. Lojze Ude in dr. Dragica Wedam - Lukić. Sklep je sprejelo soglasno.
P r e d s e d n i k :
dr. Lovro Šturm